วิลล่า คุณาลัย หุ้นอสังหาฯน้องใหม่ กระแสตอบรับดีเกินคาด
นักลงทุนจองไอพีโอ เกลี้ยง! นับถอยหลังลงสนามเทรด 17 ธ.ค.นี้ ราคาไอพีโอ 1.10 บาท พี/อี 10.78 เท่า เทียบพีอีกลุ่มพัฒนาอสังหาฯ อยู่ที่ 11.24 เท่า
9 ธ.ค. 2562

นักลงทุนจองไอพีโอ เกลี้ยง! นับถอยหลังลงสนามเทรด 17 ธ.ค.นี้ ราคาไอพีโอ 1.10 บาท พี/อี 10.78 เท่า เทียบพีอีกลุ่มพัฒนาอสังหาฯ อยู่ที่ 11.24 เท่า
นายกอบเกียรติ บุญธีรวร ประธานเจ้าหน้าที่บริหาร บริษัทหลักทรัพย์ (บล.)เอเชีย เวลท์ ในฐานะผู้จัดการการจัดจำหน่ายและรับประกันการจำหน่ายหุ้นสามัญเพิ่มทุน บริษัท วิลล่า คุณาลัย (KUN) เปิดเผยถึง แผนการเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (ไอพีโอ) ของ KUN จำนวน 150 ล้านหุ้น ในราคา 1.10 บาท ระหว่างวันที่ 3 - 4 และ 6 ธันวาคมที่ผ่านมาว่า ภายหลังจากเปิดเสนอขายหุ้น IPO ช่วงที่ผ่านมา ปรากฏว่านักลงทุนให้ความสนใจ และตอบรับในการเข้ามาจองซื้อหุ้นผ่านบล. เอเชีย เวลท์ บล.เคทีบี (ประเทศไทย) และบล.เอเอสแอล เข้ามาจำนวนมาก โดยมียอดจองซื้อเต็มทั้งจำนวน สะท้อนให้เห็นถึงความเชื่อมั่นที่มีต่อปัจจัยพื้นฐานของบริษัทฯที่แข็งแกร่ง
จากศักยภาพการเติบโต และโอกาสในการต่อยอดทางธุรกิจ โดยเฉพาะการเตรียมพื้นที่เพื่อรองรับการพัฒนาการสร้างเมืองแห่งที่อยู่อาศัยชั้นดี ทั้ง 4 ทิศรอบเขตกรุงเทพฯ โดยพร้อมเข้าจดทะเบียนในตลาดหลักทรัพย์ เอ็ม เอ ไอ (mai) ในวันที่ 17 ธันวาคม 2562 ในหมวดธุรกิจอสังหาริมทรัพย์และก่อสร้าง ใช้ชื่อย่อ ในการซื้อขายหลักทรัพย์ว่า "KUN"



กอบเกียรติ บุญธีรวร
ทั้งนี้ สำหรับการกำหนดราคา KUN ที่ระดับ IPO 1.10 บาทต่อหุ้น คิดเป็นอัตราส่วนราคาหุ้นต่อกำไรสุทธิต่อหุ้น (พี/อี เรโช ) 10.78 เท่า โดยคำนวนกำไรสุทธิต่อหุ้น จากผลการดำเนินงานในช่วง 4 ไตรมาสล่าสุด (ตั้งแต่ไตรมาส4 ปี 61 ถึง ไตรมาส 3 ปี 62 ) เทียบกับอัตราส่วนราคาต่อกำไรสุทธิ (P/E Ratio) เฉลี่ย ของบริษัทใกล้เคียงที่อยู่ในกลุ่มอุตสาหกรรมเดียวกัน มีค่าเท่ากับ 11.24 เท่า
" ในฐานะผู้จัดการการจัดจำหน่ายและรับประกันการจำหน่าย เราได้มีการกระจายหุ้น สู่นักลงทุนทั้งรายใหญ่ และนักลงทุนทั่วไปอย่างทั่วถึง ซึ่งเราเชื่อว่าหุ้น KUN จะเป็นอีกหนึ่งหุ้นน้องใหม่ ในตลาดหลักทรัพย์เอ็ม เอ ไอ ที่จะเข้ามาสร้างสีสัน และสร้างความโดดเด่น ในตลาดหุ้นได้เป็นอย่างดี รวมถึงอาจเป็นอีกหนึ่งหุ้นน้องใหม่ที่จะสามารถมอบความสุขส่งท้ายปีให้กับนักลงทุนด้วยเช่นเดียวกัน” นายกอบเกียรติ กล่าว
ด้านนางประวีรัตน์ เทวอักษร ประธานเจ้าหน้าที่บริหาร บริษัท วิลล่า คุณาลัย กล่าวว่า การระดมทุนในครั้งนี้ จำนวน 165 ล้านบาท บริษัทฯมีแผนที่จะนำเงินไปต่อยอดเพื่อพัฒนาโครงการบ้านจัดสรร ภายใต้แนวคิด “สุขใจอยู่บ้านชานเมือง” เพื่อพัฒนาและขยายโครงการในทำเลอื่นๆ ตามแผนยุทธ์ศาสตร์ป่าล้อมเมือง ให้ครบ 4 ทิศ รอบกรุงเทพมหานคร (เหนือ, ใต้, ตะวันออก, ตะวันตก) เพื่อเป็นการตอกย้ำให้เห็นว่า บริษัทฯมีความตั้งใจจริง ที่จะต่อยอดธุรกิจโดยขยายอาณาจักรการสร้างเมือง ที่อยู่อาศัย แห่งใหม่ๆเพิ่ม ให้สอดคล้อง กับนโยบายและวิสัยทัศน์ที่บริษัทฯ วางไว้ เพื่อเพิ่มศักยภาพความแข็งแกร่งของแบรนด์ธุรกิจ ในการก้าว สู่การเป็นผู้นำอันดับหนึ่งด้านการพัฒนาอสังหาริมทรัพย์แนวราบเพื่อขายในเขตปริมณฑล
“การเข้าจดทะเบียนในตลาดหลักทรัพย์ในครั้งนี้ เป็นการเพิ่มศักยภาพการเติบโตทางธุรกิจ ให้มีความยั่งยืน โดยเม็ดเงินที่ได้จะนำมาเป็นเงินทุนหมุนเวียนในการพัฒนาโครงการของบริษัทฯ ในอีก 2-3 ปีข้างหน้า พร้อมทั้งยังเป็นการเพิ่มความเชื่อมั่นให้กับสถาบันการเงินในการลงทุนมากยิ่งขึ้นในอนาคต” นางประวีรัตน์ กล่าว
ด้านนางปิยะภา จงเสถียร กรรมการผู้จัดการ บริษัท เอส 14 แอดไวเซอรี่ ในฐานะที่ปรึกษาทางการเงิน กล่าวเพิ่มเติมว่า ความสำเร็จ โดยเห็นยอดจองซื้อหุ้น KUN ครั้งนี้ แสดงให้เห็นว่ามีนักลงทุนจำนวนมากให้ความสนใจและเชื่อมั่นในธุรกิจ ซึ่งเป็นผลจากศักยภาพของบริษัทฯที่มีความเชี่ยวชาญ และประสบการณ์ในการทำธุรกิจพัฒนาอสังหาริมทรัพย์แนวราบ ย่านบางบัวทอง มากว่า 10 ปี ที่สามารถสร้างแบรนด์ ภายใต้ “คุณาลัย”จนสามารถก้าวเป็นหนึ่งในผู้นำของผู้ประกอบการอสังหาริมทรัพย์แนวราบในเขตปริมณฑลย่านบางบัวทอง
ประกอบกับ KUN ถือว่าเป็นบริษัทฯที่อยู่ในช่วงการกำลังเติบโต และมียอดขายเพิ่มขึ้นแบบก้าวกระโดดอย่างต่อเนื่อง โดยเห็นได้จากผลการดำเนินงานงวด ล่าสุด 9 เดือนแรก ของปี2562 ซึ่งบริษัทฯมีความสามารถในการทำกำไรสุทธิ 43.15 ล้านบาท และมีอัตรากำไรขั้นต้นถึง 29% ซึ่งสูงกว่ากำไรในปี 2561ที่ผ่านมา ที่มีกำไรสุทธิ 11.56 ล้านบาท มีอัตรากำไรขั้นต้น 25%
ในขณะที่ปี 2560 บริษัทฯมีกำไรสุทธิ 10.80 ล้านบาท และ ปี2559 บริษัทฯมีความสามารถในการทำกำไรสุทธิที่ระดับ 5.94 ล้านบาท และส่วนอัตราการเติบโตของรายได้ ก็ปรับตัวเพิ่มขึ้นอย่างมีนัยสำคัญ ดังนั้น จึงเชื่อมั่นว่า KUN จะสามารถต่อยอดทางธุรกิจให้มีอัตราการเติบโตอย่างมั่นคงและยั่งยืนต่อไปในอนาคต และจะเป็นหุ้นอสังหาริมทรัพย์น้องใหม่ที่น่าจับตาในตลาดหลักทรัพย์เอ็ม เอ ไอ